《严州道间得顺风俗云七里泷篙师云风便才七里无风乃七十里尔》
宋代·赵蕃

桐江多奔湍，牵挽厌劳止。旧云七里泷，实乃七十里。

篙师为予言，风便辄易尔。回思前日惊，留滞固可喜。

溪神果何心，怜我倦行李。有风西南来，不徐亦不驶。

布帆保无恙，为赐何其侈。眼中峰峦过，天外鸥鸟起。

画图欠传貌，诗语费驱使。生平登临心，于此得自已。

勿叹囊橐空，收将遗妻子。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。